सन १९६५ की एक दिलचस्प घटना का जिक्र करना राही को समझने के लिए आवश्यक है। हिन्दुस्तान-पाकिस्तान के बीच भयानक युद्ध छिड़ा था। राही युद्ध के लिए पाकिस्तान के फौजी तानाशाहों को पूर्ण रूप से उत्तरदायी समझते थे, और खुलकर ये बात विश्वविद्यालय में कहते थे कि पाकिस्तान की जनता के लिए फौजी तानाशाहों की पराजय अति आवश्यक है। मेरी राय थी कि युद्ध से किसी समस्या का हल नहीं हो सकता, इसलिये हम सब को मिलकर शान्ति का प्रयास करना चाहिये। युद्ध के दिनों में इस सवाल पर हम लोगों में देर तक विवाद होता था। राही का तर्क था कि धर्म के आधार पर न देश चल सकता है, न राजनीति। पाकिस्तान के शासक दोनों काम कर रहें हैं।